b'\n_START_ARTICLE_\nShazam! (elokuva)\n_START_SECTION_\nJuoni\n_START_PARAGRAPH_\nVuonna 1974 veljens\xc3\xa4 kiusaamisen ja is\xc3\xa4ns\xc3\xa4 v\xc3\xa4linpit\xc3\xa4m\xc3\xa4tt\xc3\xb6myyden uhri, Thaddeus Sivana, siirtyy salaper\xc3\xa4isesti autosta Ikuisuuden kivelle, jossa h\xc3\xa4n tapaa velhon nimelt\xc3\xa4 Shazam, joka oli Velhojen neuvoston viimeinen eloonj\xc3\xa4\xc3\xa4nyt ja oli vuosisatojen ajan etsinyt \xe2\x80\x9dpuhdassyd\xc3\xa4mist\xc3\xa4\xe2\x80\x9d taistelijaa, koska edellinen taistelija oli aikoinaan k\xc3\xa4\xc3\xa4ntynyt pahaksi ja vapauttanut Seitsem\xc3\xa4n\xc3\xa4 kuolemansyntin\xc3\xa4 tunnetut henkiolennot, jotka nyt olivat vangittuna kivipatsaisiin. Shazamin yritt\xc3\xa4ess\xc3\xa4 selvitt\xc3\xa4\xc3\xa4 onko Sivana puhdassyd\xc3\xa4minen, Kuolemansynnit yllytt\xc3\xa4v\xc3\xa4t Sivanaa koskemaan Kateuden silm\xc3\xa4ksi kutsuttuun kuulaan, jolloin Shazam kielt\xc3\xa4ytyy valitsemasta h\xc3\xa4nt\xc3\xa4 taistelijaksi._NEWLINE_35 vuotta my\xc3\xb6hemmin Philadelphian poliisi pid\xc3\xa4tt\xc3\xa4\xc3\xa4 Billy Batsonin, 14-vuotiaan pojan, joka on karannut lukuisista sijaiskodeista ja etsinyt kateissa olevaa biologista \xc3\xa4iti\xc3\xa4\xc3\xa4n. H\xc3\xa4net adoptoidaan V\xc3\xa1squezin pariskunnan sijaisperheeseen, johon kuuluvat my\xc3\xb6s Darla Dudley, Mary Bromfield, Eugene Choi, Pedro Pe\xc3\xb1a sek\xc3\xa4 Billyn huonetoveri Freddy Freeman, joka ihailee supersankareita. Sill\xc3\xa4 v\xc3\xa4lin aikuinen Sivana on ker\xc3\xa4nnyt tietoa useista muista velhon kutsumista ja torjumista ihmisist\xc3\xa4. Tietojen avulla Sivana keksii keinon p\xc3\xa4\xc3\xa4st\xc3\xa4 takaisin Ikuisuuden kivelle, miss\xc3\xa4 h\xc3\xa4n ottaa Kateuden silm\xc3\xa4n ja vapauttaa Kuolemansynnit. Ensit\xc3\xb6ikseen h\xc3\xa4n kostaa is\xc3\xa4lleen ja veljelleen kurjan lapsuutensa antamalla Kuolemansyntien tappaa n\xc3\xa4m\xc3\xa4. Koulussa Billy puolustaa Freddya kiusaajilta ja pakenee metroon. Mutta sitten Shazam kutsuu h\xc3\xa4net Ikuisuuden kivelle. Billy ei usko itse\xc3\xa4\xc3\xa4n puhdassyd\xc3\xa4miseksi, mutta lupaa tehd\xc3\xa4 parhaansa, mink\xc3\xa4 j\xc3\xa4lkeen h\xc3\xa4n tarttuu velhon sauvaan ja lausuu \xe2\x80\x9dShazam!\xe2\x80\x9d. H\xc3\xa4n muuttuu lukuisat supervoimat omaavaksi aikuiseksi, kun taas velho kuolee ja h\xc3\xa4nest\xc3\xa4 j\xc3\xa4\xc3\xa4 j\xc3\xa4ljelle pelkk\xc3\xa4 sauva._NEWLINE_Billy kertoo voimistaan vain Freddylle ja Darlalle, Freddyn auttaessa Billya opettelemaan voimiensa k\xc3\xa4ytt\xc3\xb6\xc3\xa4. Freddy julkaisee h\xc3\xa4nest\xc3\xa4 videoita YouTubeen ja lupaa koulun oppilaille kutsuvansa supersankari Shazamin huomiseksi ruokalaan, jolloin Billy syytt\xc3\xa4\xc3\xa4 Freddya suosionsa hyv\xc3\xa4ksik\xc3\xa4yt\xc3\xb6st\xc3\xa4 ja p\xc3\xa4tt\xc3\xa4\xc3\xa4 olla tulematta kouluun. Mutta Freddy itse syytt\xc3\xa4\xc3\xa4 Billya voimiensa v\xc3\xa4\xc3\xa4rink\xc3\xa4yt\xc3\xb6st\xc3\xa4 Billyn esitelty\xc3\xa4 voimiaan ihmisille rahasta ja aiheutettua vahingossa bussin putoamisen sillalta. Sivana kuulee Shazamista uutisten kautta ja ly\xc3\xb6 h\xc3\xa4net helposti taistelussa. Billy muuttuu takaisin omaksi itsekseen, mutta Sivana saa selville Freddyn tiet\xc3\xa4v\xc3\xa4n Shazamin henkil\xc3\xb6llisyyden. Mary, Eugene ja Pedro tajuavat Billyn olevan Shazam ja kertovat my\xc3\xb6s saaneensa selville miss\xc3\xa4 Billyn biologinen \xc3\xa4iti asuu. Billy menee tapaamaan \xc3\xa4iti\xc3\xa4\xc3\xa4n, joka paljastaa hyl\xc3\xa4nneens\xc3\xa4 poikansa, koska ei uskonut pystyv\xc3\xa4ns\xc3\xa4 pit\xc3\xa4m\xc3\xa4\xc3\xa4n pojastaan huolta yht\xc3\xa4 hyvin kuin viranomaiset._NEWLINE_Sivana saapuu V\xc3\xa1zquezien talolle ja soittaa Billylle uhaten Freddyn ja muiden adoptiosisarusten henke\xc3\xa4, jos Billy ei luovuta voimiaan h\xc3\xa4nelle. Billy suostuu ja he palaavat Ikuisuuden kivelle. Mutta Freddy ja muut seuraavat h\xc3\xa4nt\xc3\xa4 ja onnistuvat haavoittamaan Sivanaa, antaen Billylle mahdollisuuden paeta. Lis\xc3\xa4ksi he tajuavat, ett\xc3\xa4 Kuolemansyntien poistaminen Sivanasta on ainut keino tehd\xc3\xa4 h\xc3\xa4net voimattomaksi. Sivana ottaa velhon sauvan ja jahtaa Billya karnevaaliin. Lopulta Billy ottaa sauvan h\xc3\xa4nelt\xc3\xa4 ja jakaa voimansa adoptiosisarustensa kanssa, antaen heillekin kyvyn muuttua aikuisiksi supersankareiksi. T\xc3\xa4m\xc3\xa4n j\xc3\xa4lkeen Billy katkaisee sauvan ja pitk\xc3\xa4n taistelun j\xc3\xa4lkeen yllytt\xc3\xa4\xc3\xa4 seitsem\xc3\xa4nnen Kuolemansynnin, Kateuden, ilmestym\xc3\xa4\xc3\xa4n Silm\xc3\xa4st\xc3\xa4. Sivana menett\xc3\xa4\xc3\xa4 voimansa ja putoaa pilvenpiirt\xc3\xa4j\xc3\xa4n katolta, mutta Billy pelastaa h\xc3\xa4nen henkens\xc3\xa4 ja vangitsee Kuolemansynnit takaisin Silm\xc3\xa4\xc3\xa4n ja patsaisiin. Kaupunki juhlistaa uusia sankareitaan ja Billy hyv\xc3\xa4ksyy V\xc3\xa1zquezit ja adoptiosisarensa uudeksi perheekseen. Lis\xc3\xa4ksi h\xc3\xa4n saapuu er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 koulun ruokalaan Shazamin hahmossa mukanaan Ter\xc3\xa4smies._NEWLINE_Lopputekstien aikana paljastuu, ett\xc3\xa4 Billy liittyy Oikeuden Puolustajiin. Lopputekstien v\xc3\xa4liss\xc3\xa4 n\xc3\xa4ytetyss\xc3\xa4 kohtauksessa Sivana on piirt\xc3\xa4nyt useita symboleita vankisellins\xc3\xa4 seinille ja Mister Mind, joka oli ollut aiemmin vangittuna Ikuisuuden kiven luokse, vannoo t\xc3\xa4lle, ett\xc3\xa4 jonain p\xc3\xa4iv\xc3\xa4n\xc3\xa4 he tulisivat hallitsemaan seitsem\xc3\xa4\xc3\xa4 maailmaa. Lopputekstien j\xc3\xa4lkeisess\xc3\xa4 kohtauksessa Freddy yritt\xc3\xa4\xc3\xa4 suostutella Billya kokeilemaan pystyyk\xc3\xb6 t\xc3\xa4m\xc3\xa4 puhumaan kaloille niin kuin Vesimies.\n_START_SECTION_\nKehitys\n_START_PARAGRAPH_\nNew Line Cinema alkoi toteuttaa n\xc3\xa4ytelty\xc3\xa4 Shazam!-elokuvaa jo 2000-luvun alussa, William Goldmanin, Alec Sokolowin, Joel Cohenin, Bryan Goluboffin ja John Augustin tehdess\xc3\xa4 useita luonnostelmia k\xc3\xa4sikirjoitukselle. Peter Segal oli kiinnitettyn\xc3\xa4 ohjaajaksi ja entinen showpainija Dwayne "The Rock" Johnsonin oli neuvotteluissa elokuvan roiston, Mustan Adamin, n\xc3\xa4yttelemisest\xc3\xa4. New Line Cineman oli alun perin tarkoitus tuottaa elokuva ennen kuin siit\xc3\xa4 tuli esituotannon aikana osa Warner Brosia. Warner Brosin Batman-elokuva Y\xc3\xb6n ritarin menestyminen ja perhe-elokuva Speed Racerin negatiivinen vastaanotto kes\xc3\xa4ll\xc3\xa4 2008 johtivat Augustin eroamiseen projektista, kun h\xc3\xa4net pakotettiin kirjoittamaan k\xc3\xa4sikirjoitus vastaamaan Y\xc3\xb6n ritarin vakavampaa tyyli\xc3\xa4. Kes\xc3\xa4ll\xc3\xa4 2009 Bill Birch ja JSA/52:n tekij\xc3\xa4 Geoff Johns saivat laatia uuden k\xc3\xa4sikirjoituksen, Segalin ollessa yh\xc3\xa4 kiinnitettyn\xc3\xa4 ohjaajaksi. Elokuussa 2010 Los Angeles Timesin kolumnisti Geoff Boucher raportoi Warner Brosin aloittaneen neuvottelut siit\xc3\xa4 toteuttaisiinko elokuvan sijaan mieluummin n\xc3\xa4ytelty televisiosarja. Joulukuussa Segal kertoi ComingSoon.netin haastattelussa, ett\xc3\xa4 elokuvan toteuttaminen oli peruttu._NEWLINE_28. huhtikuuta 2014 SciFiNow kuitenkin raportoi DC Comicin sarjakuviin perustuvien elokuvien koskevaan Warner Brosiin suunnitelmaan kuuluvan Justice Leaguen lis\xc3\xa4ksi my\xc3\xb6s Kapteeni Marvelin, Fablesin ja 100 Bulletsin elokuvasovitukset. Ensi-iltap\xc3\xa4iv\xc3\xa4m\xc3\xa4\xc3\xa4ri\xc3\xa4 ei ollut viel\xc3\xa4 p\xc3\xa4\xc3\xa4tetty, mutta Justice Leaguen oli tarkoitus saada ensi-iltansa Batman v Superman: Dawn of Justicen j\xc3\xa4lkeen. Elokuussa 2014 Johnsonin vahvistettiin kuuluvan Shazamin n\xc3\xa4yttelij\xc3\xa4kaartiin, mutta h\xc3\xa4nen rooliaan ei paljastettu. Syyskuussa 2014 Johnson vahvistettiin Mustan Adamin n\xc3\xa4yttelij\xc3\xa4ksi, Darren Lemken ollessa vahvistettuna k\xc3\xa4sikirjoittajaksi. Helmikuussa 2017 David F. Sandberg oli neuvotteluissa Shazamin ohjaajaksi ryhtymisest\xc3\xa4. Lis\xc3\xa4ksi ilmoitettiin, ett\xc3\xa4 Shazamissa esiintymisen sijaan Dwayne Johnson esiintyisikin Mustan Adamin omassa elokuvassa. Hein\xc3\xa4kuussa 2017 raportoitiin, ett\xc3\xa4 studio oli alkanut edet\xc3\xa4 nopeammin projektin kanssa. Dwayne Johnson sanoi, ett\xc3\xa4 kun h\xc3\xa4n viel\xc3\xa4 oli ollut kiinnitettyn\xc3\xa4 projektiin, luova tiimi oli erilainen kuin silloin, ja oli innoissaan studion p\xc3\xa4\xc3\xa4t\xc3\xb6ksest\xc3\xa4 jakaa Musta Adam omaan elokuvaansa. Hein\xc3\xa4kuun 2017 aikana my\xc3\xb6s aloitettiin Shazamin (Kapteeni Marvelin) ja muiden hahmojen n\xc3\xa4yttelij\xc3\xa4n valinta. Sandberg ilmoitti etsiv\xc3\xa4ns\xc3\xa4 Billy Batsonille sek\xc3\xa4 Shazamille erilliset n\xc3\xa4yttelij\xc3\xa4t.\n_START_SECTION_\nEsituotanto\n_START_PARAGRAPH_\nElokuussa 2017 ohjaajaksi kiinnitetty David F. Sandberg kertoi elokuvan olevan seuraavaksi kuvattava DC-elokuva Aquamanin j\xc3\xa4lkeen. 29. elokuuta elokuvan esituotannon ilmoitettiin alkaneen. Lokakuussa 2017 Zachary Levi valittiin Shazamin n\xc3\xa4yttelij\xc3\xa4ksi. Marraskuussa Grace Fulton, joka oli aiemmin n\xc3\xa4ytellyt Sandbergin ohjaamassa elokuvassa Annabelle: Creation, valittiin n\xc3\xa4yttelem\xc3\xa4\xc3\xa4n Mary Bromfieldi\xc3\xa4. Marraskuun aikana Mark Strong oli neuvotteluissa tohtori Thaddeus Sivanan rooliin. Tammikuussa 2018 paljastettiin Strongin olleen virallisesti valittu rooliin. Asher Angelin paljastettiin n\xc3\xa4yttelev\xc3\xa4n Shazamin todellista min\xc3\xa4\xc3\xa4: Billy Batsonia. Joulukuussa Jack Dylan Grazer valittiin n\xc3\xa4yttelem\xc3\xa4\xc3\xa4n Frederick \xe2\x80\x9dFreddy\xe2\x80\x9d Freemania, Batsonin parasta yst\xc3\xa4v\xc3\xa4\xc3\xa4. Saman kuukauden aikana Jovan Armand, Ian Chen ja Faithe Herman valittiin n\xc3\xa4yttelem\xc3\xa4\xc3\xa4n Pedro Pe\xc3\xb1aa, Eugene Choita ja Darla Dudleya, kun taas Cooper Andrews valittiin n\xc3\xa4yttelem\xc3\xa4\xc3\xa4n Batsonin ja t\xc3\xa4m\xc3\xa4n yst\xc3\xa4vien sijaiskodin is\xc3\xa4nt\xc3\xa4\xc3\xa4. 18. tammikuuta 2018 Ron Cephas Jonesin paljastettiin olevan neuvotteluissa Billy Batsonille t\xc3\xa4m\xc3\xa4n voimat antaneen tiet\xc3\xa4j\xc3\xa4 Shazamin rooliin. My\xc3\xb6hemmin saman kuukauden aikana Marta Milans liittyi n\xc3\xa4yttelij\xc3\xa4kaartiin Batsonin sijaiskodin em\xc3\xa4nn\xc3\xa4n roolissa. Tammikuussa 2018 Lotta Losten paljasti n\xc3\xa4yttelev\xc3\xa4ns\xc3\xa4 elokuvassa.\n_START_SECTION_\nKuvaukset\n_START_PARAGRAPH_\nKuvaukset alkoivat 29. tammikuuta 2018 Torontossa, Kanadassa. Huhtikuussa 2018 Ross Butlerin ilmoitettiin liittyneen n\xc3\xa4yttelij\xc3\xa4kaartiin. Kuvaukset p\xc3\xa4\xc3\xa4ttyv\xc3\xa4t 11. toukokuuta 2018.\n_START_SECTION_\nJ\xc3\xa4lkituotanto\n_START_PARAGRAPH_\nHein\xc3\xa4kuussa 2018 paljastettiin, ett\xc3\xa4 Djimon Hounsou oli korvannut Cephas Jonesin Shazam-tiet\xc3\xa4j\xc3\xa4n n\xc3\xa4yttelij\xc3\xa4n\xc3\xa4 Cephas Jonesin erottua projektista aikataulunsa vuoksi. David F. Sandbergin yhteisty\xc3\xb6kumppanina aiemminkin toiminut Michel Aller toimii Shazamin leikkaajana. Visuaalisista efekteist\xc3\xa4 vastaa Technicolorin studio nimelt\xc3\xa4 Mr. X, joka tunnetaan ty\xc3\xb6st\xc3\xa4\xc3\xa4n elokuvien The Shape of Water ja Tron: Perint\xc3\xb6 parissa.\n_START_SECTION_\nMusiikki\n_START_PARAGRAPH_\n21. hein\xc3\xa4kuuta 2018 Benjamin Wallfischin paljastettiin s\xc3\xa4velt\xc3\xa4v\xc3\xa4n Shazamin musiikki, tehden t\xc3\xa4st\xc3\xa4 kolmannen Sandbergin ohjaaman elokuvan, jonka parissa h\xc3\xa4n on ty\xc3\xb6skennellyt, Lights Outin ja Annabelle: Creationin j\xc3\xa4lkeen. Wallfisch oli aiemmin mukana tekem\xc3\xa4ss\xc3\xa4 lis\xc3\xa4musiikin Batman v Superman: Dawn of Justiceen, DC Extended Universen toiseen elokuvaan.\n_START_SECTION_\nJulkaisu\n_START_PARAGRAPH_\nShazam! sai ensiesityksens\xc3\xa4 Torontossa 15. maaliskuuta 2019. Elokuvateattereihin se ilmestyi 5. huhtikuuta 2019.'